1946. aasta jaanuaris asus Tuganov Tallinnfilmi stuudios tööle operaatori assistendina ja sai ainutegijaks tiitrite-pealkirjade osakonnas. 1958 valmis Nukufilmi esimene film "Peetrikese unenägu", mille aluseks oli võetud Jens Sigsgaardi muinasjutt "Palle üksi maailmas". Kolmas nukufilm, "Metsamuinasjutt" (1960) tõi filmifestivalil Bukarestis 1960. aastal esimese rahvusvahelise auhinna eesti filmikunstile. "Ott kosmoses" (1961) sai aastal 1963 rahvusvahelisel astronautika- ja kosmosefilmide festivalil Deauville'is eriauhinna. Viienda nukufilmiga "Mina ja Murri" 1961. aastaks töötas filmistuudios juba kakskümmend inimest. Siit algas regulaarne nukufilmitootmine. Aastatel 1958-1963 oli esimese üheksa nukufilmi ainurežissöör Elbert Tuganov, seejärel debüteeris tema senine operaator Heino Pars filmiga "Väike motoroller" (1963).